
Vesetranszplantált betegek adatainak elemzése. Az osteopontin jelentősége vesebetegségekben.

Bevezetés: Az osteopontin (OPN) sziálsavakban gazdag, multifunkcionális foszfoglikoprotein, mely a legtöbb testfolyadékba kiválasztódik (perifériás vér, nyál, vizelet, gingivalis sulcus folyadék, cerebrospinális folyadék). Expressziója számos vesebetegségben (pl. veserák, immunoglobulin A nephropathia, minimal change disease, focalis és segmentalis glomerulonephritis, membranosus glomerulonephritis, lupus nephritis, diabeteses nephropathia, allograft rejectio) fokozott, így hatékony biomarker lehet a renális diszfunkció prognózisában és az alkalmazott terápiák hatékonyságának monitorozásában. A tartós immunszupresszív terápiák okozta szekunder szájüregi daganatok korai diagnosztikájában a nyál OPN potenciális, non-invazív marker lehet. Kutatásunk során célunk volt az OPN vizsgálata szérumban és nyálban vesetranszplantáltakban.
Anyag és módszer: Az OPN szinteket 16 klinikailag közel azonos státuszú, vesetranszplantált betegben és 23 korban megegyező kontrollban, szérumban és nyálban Human Osteopontin ELISA Kit RAB0436-KT (Sigma-Aldrich, St. Louis, MO, USA) segítségével határoztuk meg. A transzplantációtól átlagosan eltelt idő 16.5 ± 2.0 hónap volt. Minden, a vizsgálatban részt vevő személy, részt vett fogászati góckutatáson is. A betegadatokat rendszereztük és szisztematikusan értékeltük. A statisztikai analízis során az eloszlás vizsgálathoz Shapiro-Wilk tesztet, két csoport összehasonlításához Mann-Whitney próbát alkalmaztunk. Eredmények: A szérum OPN szintben nem volt szignifikáns (p=0.1317) különbség a két csoport között, míg a nyál OPN szignifikánsan (p=0.0213) magasabb volt a vesetranszplantáltakban.
Következtetés: A transzplantáció után 16 hónappal az immunszupresszív terápia nyálmirigy diszfunkciót okozó hatása szignifikáns. A szérum OPN jól tükrözi a graft funkcióját, a transzplantáció sikerességét és az immunszupresszív terápia hatékonyságát.
Klinikai jelentőség: Az osteopontin mind a szérumban, mind a nyálban a hétköznapi klinikai gyakorlatban jól alkalmazható, sokoldalú marker lehet a vesetranszplantáción áteső betegek gondozása során. 



